CELEX: 
Language: ro
Date: 2019-08-01 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/2031 al Parlamentului European și al Consiliului prin stabilirea listei organismelor dăunătoare prioritare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 6 alineatul (2) din Regulamentul (UE) 2016/2031 al Parlamentului European și al Consiliului privind măsurile de protecție împotriva organismelor dăunătoare plantelor
                  1
                împuternicește Comisia să adopte acte delegate pentru completarea respectivului Regulament prin stabilirea unei liste a organismelor dăunătoare prioritare. 
            
            
               Organismele dăunătoare prioritare sunt organismele dăunătoare de carantină pentru Uniune care au cel mai grav impact economic, de mediu sau social potențial pentru teritoriul Uniunii. Criteriile de stabilire a acestor organisme sunt prevăzute în secțiunea 2 din anexa I la respectivul regulament. Datorită impactului grav al acestor organisme dăunătoare prioritare, Regulamentul (UE) 2016/2031 stabilește obligații privind realizarea unor anchete mai intensive la articolul 24, a planurilor de urgență la articolul 25 și a exercițiilor de simulare la articolul 26.
            
            
               Comisia a efectuat o evaluare pentru stabilirea listei organismelor dăunătoare prioritare pe baza unei metodologii dezvoltate de Centrul Comun de Cercetare al Comisiei Europene (JRC) și de Autoritatea Europeană pentru Siguranța Alimentară (EFSA). Respectiva metodologie ia în calcul probabilitatea răspândirii și a stabilirii organismelor dăunătoare evaluate, precum și consecințele acestora, pentru teritoriul Uniunii. Ea ține cont de faptul că, în respectivul regulament, criteriile enumerate acoperă mai multe dimensiuni (economică, socială și de mediu), precum și de faptul că fiecare criteriu este descris prin mai multe efecte.
            
            
               În urma respectivei evaluări, precum și a rezultatului consultării publicului larg prin intermediul Portalului pentru o mai bună legiferare, Comisia propune includerea în listă a unui număr de 20 de organisme dăunătoare prioritare, care sunt enumerate în anexa la respectivul regulament.
            
            
               2.CONSULTĂRI PREALABILE ADOPTĂRII ACTULUI
            
            
               Comisia a consultat Grupul de experți privind sănătatea plantelor la 16 ianuarie 2018, la 9 iulie 2018, la 9 ianuarie 2019, la 24 aprilie 2019, la 27 mai 2019 și la 9 iulie 2019.
            
            
               Prezentul proiect de act delegat a fost supus consultării publicului larg între 6 iunie și 4 iulie 2019, prin portalul pentru o mai bună legiferare. În total au fost primite 49 de răspunsuri, care se află la dispoziția publicului.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat prevede o listă a organismelor dăunătoare prioritare în conformitate cu articolul 6 alineatul (2) din Regulamentul (UE) 2016/2031.
            
            
               REGULAMENTUL DELEGAT (UE) …/… AL COMISIEI
            
            
               din 1.8.2019
            
            
               de completare a Regulamentului (UE) 2016/2031 al Parlamentului European și al Consiliului prin stabilirea listei organismelor dăunătoare prioritare
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului
                  2
               , în special articolul 6 alineatul (2),
            
            
               întrucât:
            
            
               (1)În temeiul articolului 6 alineatul (2) din Regulamentul (UE) 2016/2031, Comisia este împuternicită să stabilească o listă a organismelor dăunătoare prioritare. 
            
         
         
            
               (2)Organismele dăunătoare prioritare reprezintă organisme dăunătoare de carantină pentru Uniune care îndeplinesc cumulativ următoarele condiții: în primul rând, nu sunt cunoscute ca fiind prezente pe teritoriul Uniunii sau sunt cunoscute ca fiind existente fie într-o parte limitată a acestuia, fie prin prezențe limitate, neregulate, izolate și rare; în al doilea rând, au cel mai grav impact economic, de mediu sau social potențial pentru teritoriul Uniunii, iar în al treilea rând sunt enumerate ca organisme dăunătoare prioritare.
            
            
               (3)Comisia a efectuat o evaluare pentru a stabili ce organisme trebuie incluse în listă ca organisme dăunătoare prioritare. Evaluarea s-a bazat pe o metodologie dezvoltată de Centrul Comun de Cercetare al Comisiei Europene și de Autoritatea Europeană pentru Siguranța Alimentară. 
            
            
               (4)Respectiva metodologie cuprinde indicatori sintetici și o analiză bazată pe mai multe criterii. Ea ia în considerare, pentru teritoriul Uniunii, probabilitatea răspândirii și a stabilirii organismelor dăunătoare evaluate, precum și consecințele acestora. În plus, ia în considerare și criteriile enumerate în secțiunea 1, la punctul (2) și în secțiunea 2 din anexa I la Regulamentul (UE) 2016/2031, care acoperă dimensiunile economice, sociale și de mediu. 
            
            
               (5)Evaluarea a ținut seama de rezultatul metodologiei puse în aplicare de Centrul Comun de Cercetare al Comisiei Europene și de Autoritatea Europeană pentru Siguranța Alimentară, precum și de consultarea publicului larg realizată prin intermediul Portalului pentru o mai bună legiferare. Drept rezultat, s-a concluzionat că există 20 de organisme dăunătoare al căror impact economic, de mediu sau social potențial este cel mai grav pentru teritoriul Uniunii.
            
            
               (6)Mai mult, aceste organisme nu sunt cunoscute ca fiind prezente pe teritoriul Uniunii sau sunt cunoscute ca fiind existente în părți limitate ale acestuia sau prin prezențe limitate, neregulate, izolate și rare.
            
            
               (7)Prin urmare, este oportun să se includă aceste organisme dăunătoare în lista din anexa la prezentul regulament.
            
            
               (8)Pentru a se asigura o aplicare consecventă a tuturor normelor referitoare la organismele dăunătoare de carantină pentru Uniune, prezentul regulament ar trebui să se aplice de la aceeași dată ca și Regulamentul (UE) 2016/2031, adică de la 14 decembrie 2019,
            
            
               ADOPTĂ PREZENTUL REGULAMENT:
            
            
               Articolul 1
               Lista organismelor dăunătoare prioritare
            
            
               Lista organismelor dăunătoare prioritare, astfel cum se menționează la articolul 6 alineatul (2) din Regulamentul (UE) 2016/2031, este stabilită în anexa la prezentul Regulament.
            
            
               Articolul 2
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 14 decembrie 2019.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 1.8.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, p. 4).
               
               
                  
                     (2)
                  
                        JO L 317, 23.11.2016, p. 4.
               
            
      
    ---documentbreak--- 
      
         
         
            
               ANEXĂ
                  Lista organismelor dăunătoare prioritare 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner și Bührer) Nickle et al.
            
            
               Candidatus Liberibacter spp., agentul care cauzează boala Huanglongbing la citrice (citrus greening)
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)